OBH 6592/1996.
Az állampolgári jogok országgyűlési biztosa általános helyettesének jelentése
Előadó Tasnádiné dr. Bácsi Zsuzsanna

Az eljárás megindulása:

Hivatalhoz benyújtott kérelmében panaszos sérelmezte, hogy esőzések után házát és kertjét elönti a víz, mert az önkormányzat nem tesz eleget a község területének vízrendezésére vonatkozó vízügyi határozatnak. Sérelmezte, hogy a hivatal kára enyhítésében nem segítette. Emellett kifogásolta, hogy bejelentése ellenére nem intézkednek a szomszéd szabálytalan épített emésztője ügyében.

Az állampolgári jogok országgyűlési biztosa általános helyettese az Alkotmányban biztosított panaszjog érintettsége miatt vizsgálatot indított.

Megállapított tényállás:

Panaszos telke a község Újtelep nevű részén, a "mélyvonulatban" fekszik. A  Közép-Duna-Völgyi Vízügyi Igazgatóság 1994-ben megadta az elvi vízjogi engedélyt a belterület külvízmentesítés műszaki terveinek elkészítéséhez és határozatban kötelezte az önkormányzatot, mint engedélyest, hogy a terveket 1995. március 31-ig nyújtsa be. Engedélyezési terveket anyagi fedezet hiányában az önkormányzat nem rendelte meg, kérelmére a KÖZIVIG a kérelem benyújtási határidejét 1996. július 31-ig meghosszabbította.
Önkormányzat a Zrínyi utcai csapadékvíz-elvezetést 1996 december 30-ig befejezte.  Az Önkormányzat a Ságvári utcát is érintő csapadékvíz-elvezetés műszaki dokumentációját elkészíttette, de kivitelezést nem kezdte meg pénz hiányában.

Kapcsolódó jogszabály:
1990. évi LXV. törvény a helyi önkormányzatokról (Ötv.)

1.§ (3) A helyi önkormányzat – a törvény keretei között – önállóan szabályozhatja, illetőleg egyedi ügyekben szabadon igazgathatja a feladat- és hatáskörébe tartozó helyi közügyeket. Döntését az Alkotmánybíróság, illetve bíróság és kizárólag jogszabálysértés esetén bírálhatja felül.
(6) A helyi önkormányzat a törvény keretei között:...
b) önkormányzati tulajdonával önállóan rendelkezik, bevételeivel önállóan gazdálkodik, az önként vállalt és a kötelező önkormányzati feladatok ellátásáról egységes költségvetéséből gondoskodik. Saját felelősségére vállalkozói tevékenységet folytathat. Kiegészítő állami támogatásra jogosult az önhibáján kívül hátrányos helyzetben levő települési önkormányzat;

8. § (1) A települési önkormányzat feladata a helyi közszolgáltatások körében különösen: a településfejlesztés, a településrendezés, az épített és természeti környezet védelme, a lakásgazdálkodás, a vízrendezés és a csapadékvíz elvezetés, a csatornázás, a köztemető fenntartása, a helyi közutak és közterületek fenntartása, helyi tömegközlekedés, a köztisztaság és településtisztaság biztosítása; gondoskodás a helyi tűzvédelemről, közbiztonság helyi feladatairól; közreműködés a helyi energiaszolgáltatásban, a foglalkoztatás megoldásában; az óvodáról, az alapfokú nevelésről, oktatásról, az egészségügyi, a szociális ellátásról, valamint a gyermek és ifjúsági feladatokról való gondoskodás; a közösségi tér biztosítása; közművelődési, tudományos, művészeti tevékenység, sport támogatása; a nemzeti és etnikai kisebbségek jogai érvényesítésének a biztosítása; az egészséges életmód közösségi feltételeinek elősegítése.
(2) Az (1) bekezdésben foglalt feladatokban a települési önkormányzat maga határozza meg – a lakosság igényei alapján, anyagi lehetőségeitől függően –, mely feladatokat, milyen mértékben és módon lát el.
(3) Törvény a települési önkormányzatokat kötelezheti arra, hogy egyes közszolgáltatásokról és közhatalmi helyi feladatok ellátásáról gondoskodjanak. E kötelezettségek a település nagyságától, a lakosságszámtól, és egyéb feltételektől függően eltérően is megállapíthatók.
(4) A települési önkormányzat köteles gondoskodni az egészséges ivóvízellátásról, az óvodai nevelésről, az általános iskolai oktatásról és nevelésről, az egészségügyi és a szociális alapellátásról, a közvilágításról, a helyi közutak és a köztemető fenntartásáról; köteles biztosítani a nemzeti és az etnikai kisebbségek jogainak érvényesülését.

253/1997. (XII. 20.) Korm. rendelet az országos településrendezési és építési követelményekről (OTÉK)

Az érintett alkotmányos jogok

A Magyar Köztársaság Alkotmányának 2. § (1) bekezdése: " A Magyar Köztársaság független, demokratikus jogállam."
A Magyar Köztársaság Alkotmányának 64. §-a: "A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé."

A vizsgálat megállapításai:

A Zrínyi utcai csapadékvíz-elvezető árkok elkészülte után,  panaszos telkére csak a szomszédos kertekből folyhat víz. Ez esetben nem az önkormányzat feladata a vízelvezetés megoldása, hanem a szomszédos telkek tulajdonosaival együtt kell a panaszosnak megoldást találnia. Ugyanis a tulajdonos kötelezettségei közé tartozik, hogy háza állagának megóvása érdekében ereszcsatornával lássa el házát, saját kertjéből a ház alá folyó csapadékvíz elvezetéséről gondoskodjon.
Panaszos sérelmezte, hogy másik ingatlanánál még nem készült el az árokrendszer. A Polgármesteri  Hivatal tájékoztatása szerint a munka elvégzésére nincs pénzügyi fedezetük.
Az önkormányzat feladat és hatáskörét a helyi önkormányzatokról szóló 1990. évi LXV. törvény (továbbiakban Ötv.) rögzíti. Az Ötv  előírhat olyan önkormányzati feladatokat és közszolgáltatásokat, amelyek ellátására a települési önkormányzatok nagyságuktól, teherbíró képességüktől függetlenül egyaránt kötelesek. Ezek a kötelező feladatok, melyek a feladatoknak azt a minimális körét jelentik, amelyek elengedhetetlenül szükségesek a helyi közösség alapfokú ellátásához, a település üzemeléséhez. Az Ötv 1.§ (3) bekezdése értelmében az önkormányzatot döntéseiben csak a jogszabályi előírások korlátozzák.
A vízrendezés csapadékvíz elvezetése nem tartozik  az Ötv. 8. §  (3) és (4) bekezdésében rögzített kötelezően ellátandó feladatok körébe. Az Önkormányzat a  törvény keretei között szabadon dönthet feladatai teljesítési idejében. Így nem jogszabálysértő az önkormányzat magatartása, amikor csak pénzügyi lehetőségei függvényében valósítja meg a  csapadékvíz elvezető árokrendszert.

A vizsgálat idején beadott újabb panasz kapcsán megállapítottam, hogy a szomszéd szennyvíztárolója zárt rendszerű, panaszos házától 8 méterre alakították ki. Ez megfelel az építés idején hatályban volt és a jelenlegi hatályos (OTÉK) szabályzatnak is.

Mindezek alapján vizsgálatomat alkotmányos visszásság hiányában lezártam.

Budapest, 1998. július 27.

Dr. Polt Péter